Kambe Udilizwa Yini Umnotho weZimbabwe?
Balutshwana abantu bemazweni abavula amabhizimusi kweleZimbabwe ngenxa yokwesaba uhlelo olwe Indigenization
WASHINGTON DC — Inhlanganiso ezitshiyeneyo zomhlaba ezinjenge Intelligence Economic Unit, i-World Bank lezinye zithi umnotho welizwe wele Zimbabwe kawusoze uthuthuke ngendlela ekade icatshangelwa nguhulumende. Zithi lokhu kwenziwa yikuthi balutshwana abantu bemazweni abavula amabhizimusi eZimbabwe ngenxa yokwesaba ukuthi azathathwa nguhulumende kumbe nguzulu ngaphansi kohlelo lokwabela izizalwane zelizwe amashares amankampani la olwe Indigenization. Baphinde njalo bathi okwamanje ele Zimbabwe liyehluleka ukudinga imali yokuthuthukisa amafekithali lokwenza inhlelo ezilohlonzi ezithuthukisa umnotho. Zithi okuhluphayo yikuthi kuleziqondiso zemithetho etshiyeneyo engaqedakaliyo eyenza ukuthi abalemali yabo bengenelisi ukuvula amankampani. Okwamanje kukhanya engani lezokwethekelela lazo ziyabhidlika okumangalisayo. Lokhu kuthuthuke okwamagama ngesikhathi ibandla le Zanu PF lisabusa lamabandla eMDC abekhokhelwa nguMnu. Morgan Tsvangirai loMnu. Welshman Ncube. Okunye njalo okucatshangelwa ukuthi kwenza umnotho welizwe ungathuthuki, lukhetho olwenziwa nyakenye olusolwa kakhulu ngamazwe entshonalanga lamabandla aphikisayo. Eyinye njalo inhlanganiso ebona ngezemnotho, i-Heritage Foundation ithi okunye okubhidliza kakhulu umnotho we Zimbabwe yikungethembeki – kumbe i-corruption. Inhlanganiso le ithi ukungethembeki lokhu kwenza ukuthi abantu bamanye amazwe besabe ukusebenza eZimbabwe. Uhulumende we Zimbabwe uthi umnotho welizwe uzathuthuka ngokuyisilinganiso sokuyisithupha lanye ekhulwini – 6.1 percent lonyaka. Ukuze sihlaziye udaba lolu sixoxe loMnu. George Nkiwane umqondisi we ZCTU loMnu. Siphambaniso Moyo ingcwethi kwezenotho.